L’omaç a Di Natale e di Di Natale, la maluserie dal Carpi che al va jù in serie B cun dignitât e la sconfite numar 19 che pal Udin e siere une stagjon di dismenteâ o – miôr – di tignî ben iniments par che no si ripeti plui. La ultime partide dal campionât 2015-2016 si pues leile cun diviersis cjaladuris. Cun voi blancs e neris, al pâr miôr tacâ cul pontâ la atenzion su Totò, su ce che al à fat in dodis agns a Udin, cul Udin e pal Udin e su cemût che ancje l’Udin e il Friûl i àn zovât al zuiadôr napolitan. E ancjemò su cemût che chê che e je stade presentade tant che la so ultime partide in blanc e neri e je stade segnade de fieste pal om e pal campion e dal gol de bandiere fat di Di Natale su rigôr. Cence dismenteâ ancje chei altris doi veterans blancs e neris che a saludin Udin e il Friûl, Domizzi e Pasquale.
L’incuintri al tache avonde ben pai parons di cjase. Pal Carpi la partide dal Stadi Friûl e je chê des ultimis sperancis par no lâ in serie B, intant che pal Udin e varès di jessi la ocasion par sierâ in bielece une stagjon che no je stade par nuie biele. La scuadre di balon furlane e scomence in maniere positive, cuntun pâr di iniziativis di Zapata e di Widmer e po cuntune altre conclusion di Piris, fermade di Colombi, e cuntun tîr fûr bersai di Bruno Fernandes.
Il Carpi al ten bot indaûr, al masane zûc tal mieç, ma nol rive a sburtâ masse indenant par jessi pericolôs des bandis di Karnezis. Lu judin in cualchi maniere un contat inte aree blancje e nere tra Felipe e Lasagna e soredut la decision di Mazzoleni di sivilâ il rigôr a pro dai ospits. Dal discut al segne Verdi e il vantaç dal Carpi nol tocje dome il risultât ma si slargje ancje al numar di zuiadôrs tal cjamp, stant che Thereau al palese a fuart di no jessi par nuie in cunvigne cu la decision dal arbitri e par chel si fâs butâ fûr cuntun cartelin ros: un brut moment finâl par un dai zuiadôrs miôr di cheste di stagjon.
Il gol fat dai undis metris al clame daurman ancje il secont gol di Verdi e il prin timp si siere cuntun dopli passîf, che al podarès fintremai deventâ un trê a zero. Tal secont timp la situazion no je alc e ce ni di une bande ni di chê altre: la reazion dal Udin e je avonde flape, intan che il Carpi al somee rindisi cont che a Palermo lis robis a van intune maniere che no je favorevule. Nol sucêt nuie fint cuant che Totò Di Natale al jeve de bancjine e al ven mandât tal cjamp al puest di Bruno Fernandes.
A passin doi minûts e Mazzoleni al sivile un penalty a pro dal Udin, Totò al tire e al è doi a un.
Di chel moment indenant e je fieste par lui e cun lui, ma ancje par Pasquale, protagonist di un bon secont timp, e par Domizzi, che De Canio lu fâs jentrâ al puest di Widmer juste in timp par ricevi un batimans ancje par lui.
Pal rest nol è nuie ce fiestezâ, a part il fat di vê sghindade la retrocession. Pluitost al covente che la societât si movi: nus covente un Udin plui competitîf e plui furlan, te rose de scuadre, ma soredut tal stîl e te comunicazion istituzionâl che, biadelore, e varès di jessi ancje in lenghe furlane, compagn de segnaletiche dal stadi, cemût che al jere stât anunziât in maniere uficiâl ancjemò ae fin di Otubar dal an passât.
fur_Latn fur_Latn fur_Latn fur_Latn fur_Latn fur_Latn fur_Latn